TikTok, WeChat: Biden shfuqizon vendimin e Trumpit, urdhëron proces të ri rishikimi
Urdhri i Presidentit Biden udhëzon Departamentin e Tregtisë të monitorojë programet e këtyre aplikacioneve mbi ndikimin potencial të tyre ndaj sigurisë kombëtare si dhe brenda 120 ditëve të bëjë rekomandimet përkatëse. 
Presidenti Joe Biden revokoi të mërkurën një seri urdhrash ekzekutivë të administratës Trump të cilat udhëzonin ndalimin e shkarkimeve të reja të aplikacioneve si WeChat dhe TikTok. Ndërkohë zoti Biden urdhëroi Departamentin e Tregtisë të rishikojë shqetësimet lidhur me sigurinë që paraqesin këto e të tjera aplikacione. Administrata e ish-Presidentit Donald Trump u përpoq të bllokojë përdoruesit e rinj që të shkarkonin këto aplikacione si dhe të ndalonte transaksionet teknike nga ana e tyre, një masë që sipas pronarëve kineze të TikTok-ut dhe WeChat-it, do të bllokonte në mënyrë efektive përdorimin e tyre në Shtetet e Bashkuara. Por gjykatat i bllokuan urdhrat të cilat nuk hynë kurrë në fuqi. Administrata e zotit Trump pretendonte se WeChat dhe TikTok paraqisnin shqetësime mbi sigurinë kombëtare sepse të dhëna personale të ndjeshme të përdoruesve amerikanë mund të mblidheshin nga qeveria kineze. Si TikTok-u, i cili ka mbi 100 milionë përdorues në Shtetet e Bashkuara, ashtu edhe WeChat-i i kanë hedhur poshtë këto akuza. Një proces rishikimi i veçantë ndaj TikTok-ut lidhur me çështje të sigurisë kombëtare në SHBA, i filluar në fund të vitit 2019, vazhdon të jetë ende aktiv, tha një zyrtar i Shtëpisë së Bardhë, por pa dhënë më shumë detaje. Një tjetër zyrtar i administratës tha se Shtëpia e Bardhë mbetet shumë e shqetësuar mbi rrezikun që paraqet TikTok-u ndaj të dhënave të përdoruesve. Urdhri i zotit Biden udhëzon Departamentin e Tregtisë të monitorojë programet e këtyre aplikacioneve mbi ndikimin potencial të tyre në sigurinë kombëtare të SHBA-së si dhe që brenda 120 ditëve të bëjë rekomandime për të mbrojtur të dhënat që shtetasve amerikanë, tek të cilat kanë qasje kompanitë e kontrolluara nga kundërshtarët e huaj. TikTok-u nuk pranoi të komentojë rreth këtij udhëzimi sikurse edhe WeChat.